La cantant Sónnica Yepes presenta, a La Nau de la Universitat, el seu últim disc: ‘Amor. The Album Studio’

## La cantant Sónnica Yepes presenta, a La Nau de la Universitat, el seu últim disc: ‘Amor. The Album Studio’

Sónnica Yepes, en concert a la Capella de la Sapiència de La Nau.

La cantant valenciana Sónnica Yepes va arribar al Centre Cultural La Nau de la Universitat de València el passat 4 d’abril per a presentar el seu últim treball, ‘Amor. The Album Studio’, dins de la gira ‘Amor Tour’. El concert va ser organitzat pel Servei de Cultura Universitària UV, a través del programa Músiques Urbanes, i la recaptació de la venda d’entrades es destinarà a la música damnificada en la dana del passat 29 d’octubre.

Música en femení inspirada per dones com **Joni Mitchell**, **Erykah Badu**, **Sade** o **Jill Scott**, fusió d’estils, sons i bons ritmes. Això és el que el públic va escoltar en el concert de Sónnica Yepes que va tindre lloc en un dels espais patrimonials més rellevants de la ciutat de València: la Capella de la Sapiència de l’edifici històric de la Universitat.

Per a **Sónnica Yepes**, ‘Amor Tour’ és “com una banda sonora, un *soundtrack*, un viatge d’amor replet d’influències multiculturals procedents del jazz o de la fusió urbana”. Això és “l’important”, afirmà, perquè el seu art i la seua música són la “via d’expressió emocional creativa” que utilitza per a traslladar i commoure als seus oients a través de lletres sinceres emergents de les pròpies experiències.

En aquest sentit, apuntà: “La inspiració del disc són les perspectives de l’amor, com l’amistat, les persones que han sigut o són importants en la meua vida, fins i tot anècdotes amoroses dels diferents tipus d’amor que he viscut o que he conegut i dels quals vull parlar i compartir com a dona”.

I així ho fa: amb molt de gust, molt de *groove* i un alt nivell musical. Tot això ho demostra quan puja a l’escenari, la qual cosa per a ella suposa un moment de “comunió i conversa” amb el públic en un espai “per a relaxar-se i gaudir”.

**Sónnica Yepes** és artista vocacional, apassionada de la música des de joveneta, a la qual cosa ha dedicat tota la seua trajectòria professional i vital. És vocalista, cantant, compositora i autora. Va créixer a Espanya però va viure molts anys a Alemanya on va estudiar jazz amb tan bona sort que va connectar amb **Bobby McFerrin**, el seu ídol, i junts van iniciar entre 2013 i 2014 la gira internacional ‘Vocabularies’, “un projecte *a capela* meravellós que va ser l’experiència de la meua vida”, va sostindre.

Yepes va nàixer a Sagunt (València) però es va criar a Madrid i va residir durant més de dues dècades a Alemanya. La seua entrega a les arts li ha portat a llicenciar-se en jazz vocal i a formar-se en art dramàtic i en teatre musical. Al llarg de la seua carrera ha treballat en múltiples produccions pròpies, així com en col·laboracions amb companys de professió.

Domina l’espanyol, l’anglés i l’alemany que, juntament amb la seua flamant capacitat vocal, li han atorgat una exquisida versatilitat per a cantar i participar en els festivals més importants de músiques del món a Espanya i Europa. De fet, té previst continuar amb la gira ‘Amor Tour’ en països com ara Alemanya, Holanda, Suècia i Irlanda.

Després de la seua incursió en el grup vocal *a capela* **Slixs and Friends**, interpretant el projecte ‘Vocabularies’ sota la direcció de **Bobby McFerrin**, va gravar ‘Y todo por el arte’, un disc de 2015 amb composicions pròpies de jazz i altres estils. En 2018, va gravar el disc ‘Sincronicidad’ amb la pianista **Kontxi Lorente**, un duo que oferia noves versions jazzístiques sobre temes d’**Sting** i **The Police**.

En 2019, va col·laborar amb **Carles Llusar** com a cantant convidada en la gravació del disc ‘So Art’, de pop-rock català, produït per l’excomponent de **Presuntos Implicados**, el també valencià **Nacho Mañó**.

La seua darrera aposta musical és ‘Amor’, el disc que presentà a La Nau el passat dia 4, un còctel d’estils acompanyat pel valencià **Dani Benedito** a la guitarra, expert en músiques del món i instruments antics; l’estatunidenc d’origen irlandés **Paul FitzGerald** al baix, amb una “meravellosa” experiència en el funk; i el percussionista **Elio AM** a la bateria, procedent del rock urbà amb influències de les seues estades a Àfrica i Anglaterra.

I és que, com diu **Sónnica**, “som molt multiculturals”.

Més informació:

Arxivat en:

, Música
, Fundació General UV

## Altres Notícies

L’Orfeó Universitari de València i l’Orquestra de Cambra de Tortosa ofereixen un colpidor homenatge a les víctimes de les guerres amb ‘Bach Connections’

L’espectacular ‘Concert sacre’ de Duke Ellington s’apodera del claustre de La Nau en la segona nit de Serenates

Serenates arranca amb un cant a la igualtat i l’empoderament femení amb una original versió de 'Carmen'

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar